དེ་རྗེས་རྣམ་རྒྱལ་གྲྭ་ཚང་ཕན་བདེ་ལེགས་བཤད་གླིང་གི་མཁན་རིན་པོ་ཆེས་སློབ་གཉེར་ཁང་གསར་བསྐྲུན་གནང་བའི་དགོས་དམིགས་སྐོར་ལ་གསུང་བཤད་གནང་།མཁན་རིན་པོ་ཆེས་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ལ་དགོངས་སྐོར་དང་འབྲེལ་ཕུགས་རྒྱང་རིང་པོའི་དམིགས་ཡུལ་ཐོག་སློབ་གཉེར་ཁང་གསར་བསྐྲུན་བྱས་པ་དང་།ཕྱི་ཡི་མཐུན་རྐྱེན་ཡང་གྲྭ་ཚང་ནས་ཞུ་མ་དགོས་པར་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་མཐུན་རྐྱེན་བཀའ་དྲིན་ཆེ་བའི་ཐོག་རང་རེའི་ཨི་ཊ་ལིའི་ཆོས་ཚོགས་ཁག་དང་བརྩེ་བའི་སློབ་གྲོགས་རྣམ་པ།ཆོས་གྲོགས་རྣམ་པ་ཐུན་མོང་ནས་བསོད་ནམས་གསོག་པའི་གོ་སྐབས་ཧ་ཅང་བཟང་པོ་ཐོབ་པ་ལྟར་ལྷག་བསམ་རྣམ་དག་དང་དགའ་དད་སྤྲོ་གསུམ་གྱི་ཐོག་ནས་ཆ་ལག་ཚང་པའི་ཤེས་ཡོན་ལྟེ་གནས་བསྐྲུན་ཐུབ་པ་ནི་ཡི་རངས་ཀྱི་གནས་ཡིན།ཞེས་དང་།འདི་ཉིད་ཀྱི་དམིགས་ཡུལ་ནི་༸གོང་ས་༸སྐྱབས་མགོན་ཆེན་པོ་མཆོག་གི་རླབས་ཆེན་གྱི་དགོངས་གཞི་དང་བླ་ན་མེད་པའི་ལམ་སྟོན་ལྟར་མ་འོངས་པར་དགོན་སྡེ་ཁག་ཤེས་ཡོན་གྱི་ལྟེ་གནས་ཤིག་ཏུ་འགྱུར་དགོས་པ་དང་།དགོན་པ་ཞེས་བརྗོད་མ་ཐག་ཏུ་དཔལ་ནཱལེནྡྲའི་གཞུང་དྲི་མ་མེད་པ་འཛིན་སྐྱོང་སྤེལ་གསུམ་གནང་སའི་ཆེས་མཐོའི་སློབ་གཉེར་ཁང་ཡིད་ངོར་འཆར་ཐུབ་པ་ཞིག་བསྐྲུན་དགོས་པ་དང་།དུས་རབས་༢༡པའི་ཤེས་ཡོན་ཅན་གྱི་ནང་པ་ཞིག་དང་མཁས་བཙུན་བཟང་གསུམ་འཛོམས་པ་ཤ་སྟག་ཡོང་བ་ཞིག་བྱེད་དགོས་པའི་དགོངས་གཞི།དེ་བཞིན་འཛམ་གླིང་སྤྱི་ཡོངས་ལ་ཆོས་ལུགས་དང་མ་འབྲེལ་བའི་སྤྱོད་བཟང་།བྱམས་བརྩེ་གོང་མཐོར་སྤེལ་བའི་ཐབས་ལམ།རྒྱལ་བའི་བཀའ་འགྱུར་བསྟན་འགྱུར་ལ་སློབ་སྦྱོང་གི་གོ་སྐབས་ཡོད་པ་དང་།གཞི་ལམ་འབྲས་གསུམ་གྱི་རྣམ་གཞག་ལ་ཐོས་བསམ་སྒོམ་གསུམ་ཡ་མ་བྲལ་བའི་ཐོག་ནས་ཉམས་སུ་ལེན་ཚུལ་སོགས་རླབས་ཆེན་གྱི་དགོངས་གཞི་དང་ལམ་སྟོན་བཅས་ཀྱི་ཞབས་འདེགས་ཆ་ཚང་སྒྲུབ་ཐབས་དང་།མ་འོངས་པའི་༸རྒྱལ་མཆོག་སྐུ་ཕྲེང་རིམ་བྱོན་ལའང་ཐུགས་ཕན་སོས་པ་ཞིག་ཡོང་ཐབས།དེ་བཞིན་གཞི་ལམ་འབྲས་གསུམ་གྱི་རྣམ་གཞག་ཤེས་པའི་ཐོག་ནས་སློབ་གཉེར་བ་རང་རང་སོ་སོའི་མ་འོངས་པའི་མི་ཚེ་ཤེས་ཡོན་ལྡན་པ་དང་བྱམས་བརྩེ་ལྡན་པ།ཡ་རབས་སྤྱོད་བཟང་དང་ལྡན་པ་ཞིག་ཡོང་ཐབས།གཉིས་ནས་སྐུ་བཅར་རྣམ་རྒྱལ་གྲྭ་ཚང་ཕན་བདེ་ལེགས་བཤད་གླིང་གི་མ་འོངས་པའི་རྒྱུན་འཛིན་མིང་དོན་མཚུངས་པའི་ཤེས་ཡོན་ལྡན་པ་ཞིག་གསོ་སྐྱོང་ཐུབ་ཐབས།གསུམ་ནས་༸གོང་ས་༸སྐྱབས་མགོན་ཆེན་པོ་མཆོག་གི་བླ་ན་མེད་པའི་ཐུགས་བསྐྱེད་དམ་བཅའ་གསུམ་གྱིས་མཚོན་པའི་རྩ་ཆེའི་བཀའ་སློབ་ཐོག་ཤར་བསྐྱོད་ཀྱིས་ཞབས་ཞུ་བསྒྲུབ་ཐབས་སོག་ཕུགས་ཀྱི་དམིགས་ཡུལ་བཟང་པོ་རྣམས་འགྲུབ་ཐུབ་པ་ཞིག་བཟོ་དགོས་པ་ནི་སློབ་གཉེར་ཁང་འདིའི་དམིགས་ཡུལ་གཙོ་བོ་ཡིན།ཞེས་སོགས་གསུང་བཤད་གནང་བ་དང་།དེ་རྗེས་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་བཀའ་སློབ་སྩལ་དོན།